മോന്സണ് പോലീസ് ഒത്താശ സേനയില് പടലപ്പിണക്കം ചേര്ത്തല: പുരാവസ്തു വില്പനക്കാരനെന്ന പേരില് കോടികളുടെ തട്ടിപ്പ് നടത്തിയ പ്രതി മോന്സണ് മാവുങ്കലിനെ സംരക്ഷിച്ച പോലീസിലെ ചില ഉദ്യോഗസ്ഥരുടെ നടപടി സേനയ്ക്കുള്ളില്തന്നെ ചര്ച്ചയാകുന്നു. ചേര്ത്തലയില് പോലീസിനെതിരേ ഓരോ ദിവസവും പുതിയ ആരോപണങ്ങളുയരുന്നത് തിരിച്ചടിയാകുകയാണ്. വിവിധ ആരോപണങ്ങളെ തുടര്ന്ന് ചേര്ത്തലയിലെ പോലീസ് സേനയ്ക്കുള്ളില് ശുദ്ധികലശം വേണമെന്ന് സിപിഎം പാര്ട്ടിക്കുള്ളില്ത്തന്നെ ആവശ്യം ഉയര്ന്നുകഴിഞ്ഞു. സമൂഹമാധ്യമങ്ങളില് പോലീസിന്റെ നടപടികള്ക്കെതിരേ ശക്തമായ വിമര്ശനമുയരുകയാണ്. സിപിഎമ്മില്നിന്നു മോന്സണ് സംഭവം പുറത്തുവരുന്നതിനു മുന്നേതന്നെ മാറ്റത്തിനായി സര്ക്കാരിലേക്ക് നിര്ദേശം പോയിരുന്നു. നഗരത്തിലെ പാര്ട്ടി ഘടകങ്ങളിലും പോലീസിനെതിരേ വിമര്ശനം ഉയര്ന്നിരുന്നു. എല്ഡിഎഫ് ഘടകകക്ഷികളുടെ പാര്ട്ടിവേദികളിലും പോലീസിനെതിരേ വിമര്ശനമുയര്ത്തിയിട്ടുണ്ട്. മോശം പെരുമാറ്റവും അഴിമതിയുമാണ് സിപിഎം കീഴ്ഘടകങ്ങള് നേരത്തേതന്നെ ആക്ഷേപമായി ഉയര്ത്തിയിരുന്നത്. സാധാരണക്കാര്ക്കു നേരേ വാളോങ്ങുന്ന പോലീസ് മോന്സണു മുന്നില് മുട്ടുമടക്കുകയും സഹായകരമായ നിലപാടുകള് സ്വീകരിച്ചതും സര്ക്കാരിനു കളങ്കമാണെന്നാണു വിമര്ശനം. മോന്സണെ ചേര്ത്തലയിലെ വീട്ടില്നിന്ന് അറസ്റ്റുചെയ്യുന്ന ദിവസം നടന്ന ചടങ്ങിലും പോലീസ് സാന്നിധ്യം ചര്ച്ചയായിരുന്നു.